text: El mal, tema principal del VilaPensa d'enguany - Universitat de Barcelona
  Inici > Notícies > El mal, tema principal del VilaPensa d'enguany
  Diversos docents i investigadors de la Universitat de Barcelona participen en la quarta edició del VilaPensa - Festival del Pensament del Penedès, un esdeveniment creat a partir del model del Barcelona Pensa i que té com a objectiu acostar la filosofia a la ciutadania en general. Amb el lema «El mal dels innocents», tindrà lloc entre el 12 i el 19 d'abril i inclourà disset actes a càrrec d'una vintena de ponents. Enguany, el tema principal de debat és el mal, una qüestió que es vertebrarà a partir de tres grans eixos: la filosofia, l'Holocaust i la COVID-19, «un mal que es tradueix en problemàtiques socials, econòmiques i morals», va explicar Jordi Sàbat, director del festival, el dia de la presentació del programa.
  Els actes principals del festival es retransmetran en directe per Penedès Televisió i Ràdio Vilafranca, i es podran seguir en línia a través del web d'RTV Vilafranca. L'auditori del Museu de les Cultures del Vi de Catalunya (VINSEUM) en serà el plató. Atès que, seguint les condicions de les autoritats sanitàries, l'aforament està limitat, és imprescindible reservar les entrades al web del museu.
  Un programa amb noms destacats com Josep Maria Esquirol o Markus Gabriel
  En el VilaPensa d'enguany hi participaran ponents d'alt prestigi en el món de la filosofia contemporània. El 12 d'abril serà el torn del catedràtic de Filosofia de la UB Josep M. Esquirol, premi nacional d'Assaig amb la publicació La resistència íntima. El filòsof abordarà el tema del mal com a problema filosòfic i presentarà el seu darrer llibre, Humà, més humà. Una antropologia de la ferida infinita.
  L'alemany Markus Gabriel farà parada al Penedès per impartir la xerrada «Principis morals per a temps foscos». Gabriel és catedràtic d'Epistemologia, Filosofia Moderna i Contemporània a la Universitat de Bonn i creador del nou realisme, un moviment filosòfic que ha tingut un impacte en el pensament europeu, especialment entre els més joves.
  La col·laboració de la Universitat de Barcelona en el festival es fa palesa, especialment, en la participació de diversos docents en els actes: Marta Soler-Gallart, catedràtica de Sociologia de la Facultat d'Economia i Empresa; Núria Sara Miras, professora de Filosofia Moral i Política; Marta Palacín, professora de Filosofia Antropològica; M. Teresa Lluch, catedràtica d'Infermeria Psicosocial i Salut Mental, i Montserrat Puig, professora de la Facultat de Medicina i Ciències de la Salut i vicerectora d'Igualtat i Gènere de la UB, entre d'altres.
  El festival proposa diferents formats i temes molt diversos, des d'un col·loqui sobre el malestar social i polític arran de la COVID-19 fins a una taula rodona sobre les simbologies del mal. La quarta edició del festival també obrirà pas a la cultura audiovisual amb exposicions i cinema: s'oferirà l'oportunitat de visionar en tres parts, per segona vegada a Catalunya, la gran obra documental Shoah (1985), de Claude Lanzmann.
  Organitzat pel Museu de les Cultures del Vi de Catalunya, el VilaPensa té el suport de la Facultat de Filosofia de la UB —que hi col·labora en el marc de la Càtedra Llorens i Barba Ciutat de Vilafranca—, l'Ajuntament de Vilafranca del Penedès i la Diputació de Barcelona.